Åpning av Snubba kultursti 5.aug. 2022, Sametingspresidentens tale

Det er en stor glede å delta på denne høytidelige åpningen av Snubba kultursti. Takk til Snubba grendelag som er vertskap for arrangementet.

Kulturstien er et samarbeid mellom Sametinget, Snubba grendelag og Evenes kommune. Várdobaiki har også gitt viktige bidrag.

Det har vært uvurderlig for arbeidet at Geir Elvebakk Moski så raust har delt av sin lokalhistoriske kunnskap.

Mange har vært med og gått kulturstien i dag, og har hørt Geir fortelle historier herfra.

Et av temaene Geir fortalte om, er læstadianismen. - Bevegelsen har hatt stor innflytelse, både her og i andre samiske samfunn.

Da læstadianismen begynte å spre seg på midten av 1800-tallet, hadde samene i lang tid vært utsatt for undertrykking, både kulturelt og språklig. Læstadius løftet fram det samiske språket og brukte det i sine prekener. På samlingene ble det snakket samisk. Bevegelsen bidro på denne måten til bevaring av språket.

Den harde fornorskninga har likevel gjort at det i dag er få som snakker samisk her omkring. I arbeidet med kulturstien har det vært sentralt å fremme samisk språk. Både skiltene og de digitale tekstene og filmene er på samisk. Várdobaiki og grendelaget har bidratt med lokalkunnskap, som har gjort det mulig å bruke de samiske stedsnavnene. Vi håper at dette kan bidra til at flere tar i bruk de **opprinnelige** stedsnavnene – som naturlig nok var på samisk.

Kulturstien er lang og innholdsrik, og viser ulike sider av samisk historie. Gjennom kulturstien overføres Kunnskap til nye generasjoner. Å kjenne sin samiske kulturarv er viktig for å forstå historien og kjenne seg selv – for å forstå hvem man er.

jeg håper at kulturstien blir mye brukt, både av bygdas folk, av folk med tilknytning til bygda og av tilreisende.

Med dette vil jeg ønske til lykke med kulturstien og avslutte med et dikt fra verket Vindens veier av Nils Aslak Valkeapää

Alt dette er min heim  
disse fjordene elvene vannene  
frosten solskinnet uværet  
Disse viddenes natt og dagside  
glede og sorg  
søstre og brødre  
Alt dette er min heim  
og jeg bærer det i hjertet mitt

Dát visot lea mu ruoktu

Dát vuonat jogat jávrrit

Dát buollášat beaivvášat beaivvážat garradálkkit

Dáid duoddariid ija ja beaivvi bealli

Illu ja moraš

Oappát ja vieljat

Dát visot lea mu ruokto

Ja mun guottán váimmustan

Til slutt vil jeg på vegne av Sametinget og Evenes kommune overbringe gaver til involverte. Dette er originaltegningene som er brukt på skiltene.

* Først vil jeg gi en til samarbeidspartner og vertskap Snubba Grendelag v/Bente Fanki (tegning gamme med fjøsgamme)
* Geir har vært alfa omega for å få realisert dette arbeidet. Jeg har hørt at Geir liker denne tegningen. Vær så god Geir (tegning huldra)
* Vardobaiki har generøst delt av sin lokalkunnskap (tegning komse)
* Med takk for finansiering vil jeg gi en til Riksantikvar Hanna Geiran (tegning av gamme)